Stéphane Mallarmé
Stéphane Mallarmé var en fransk digter. Trods en begrænset produktion, bl.a. på grund af et arbejde som gymnasielærer 1863-1893, var Stéphane Mallarmé en central skikkelse i symbolismen.
I flere år var Mallarmé samlingspunkt for franske og udenlandske digtere. På sine "Mardis", tirsdagsaftener, indviede han dem i sine tanker om poesiens løsrivelse fra virkeligheden: "Det er ikke tingene, der skal fremstilles, men den virkning, de har," sagde han i en formulering, der leder tanken hen på hans venner, impressionisterne Édouard Manet og Berthe Morisot.
Efter ungdomsdigte inspireret af Charles Baudelaire nærmede Stéphane Mallarmé sig i løbet af 1860'erne sin egen poesiopfattelse gennem arbejdet med det store digt Scène d'Hérodiade om skønheden og døden (1871), prosafragmentet Igitur (dansk i Musikken, verset, poesien. Tekster af og om Stéphane Mallarmé, 2010) og det sensuelle, levende "hyrdedigt" L'Après-midi d'un faune (1876, illustreret af Édouard Manet, på dansk En fauns eftermiddag, 1968).
Det inspirerede Claude Debussy til en trilogi, hvoraf kun forspillet Prélude à l'après-midi d'un faune blev skrevet (1892-1894). Det blev i 1912 brugt som balletmusik af Les Ballets Russes med koreografi af Vaslav Nijinskij.
Stéphane Mallarmé udgav i 1874 mode- og kulturtidsskriftet La Dernière Mode med forslag til damernes påklædning og anbefalinger af teater- og musikbegivenheder i Paris.
Digtsamlingen Poésies (1887, posthumt udvidet udgave i 1899) rummer sonetter (på dansk udvalg i Musikken, verset, poesien ...) og andre digte. I en kompliceret syntaks skaber de et digterisk sprog, som er fjernt fra den daglige kommunikation. Billedsprogets vage hentydninger til en form for virkelighed levner så meget desto større plads for bi- eller dobbeltbetydninger.
Stéphane Mallarmé forklarer i sine essays i Divagations (1897, dansk udvalg i Musikken, verset, poesien ...) denne særlige form for digtning som et forsøg på at give form til essentielle idéer eller indtryk — de samme, som også en ballet kan give. Heraf den gennemførte og gennemtænkte symbolik i hans værker, der kulminerer i Un Coup de dés (1897, Et Terningkast), en prosadigtlignende tekst på 12 dobbeltsider, bygget op over en eneste sætning i varieret typografi.
Stéphane Mallarmé udførte prosaoversættelser af digte af Edgar Allan Poe og udgav en lærebog i engelsk (Les Mots anglais, 1878). Hans indflydelse på dansk poesi strækker sig fra Johannes Jørgensen til Per Højholt.